Karen Jespersen (V), 1998-04-23:
Det fremgår af bemærkningerne til det forslag, vi her skal behandle, at det i det store hele er en genfremsættelse af et forslag, vi behandlede i efteråret 1997, og det betyder også, at jeg i det store og hele kan gentage den begrundelse for at afvise forslaget, som jeg gav i efteråret.
Forslaget handler om at sikre et bedre og mere sundt miljø i daginstitutionerne for børn, og det er en meget sympatisk holdning, der ligger bag forslaget, og det er en tankegang, regeringen også selv har arbejdet med.
En af de ting, der bliver taget op i forslaget, som regeringen også har arbejdet med, er det problem, at det er ret uoverskueligt, hvad det egentlig er for regler, der gælder for daginstitutionerne med hensyn til de materialer, der bliver arbejdet med og forskellige andre forhold, som man normalt henregner under arbejdsmiljø.
Nu synes jeg, det er et lidt dårligt udtryk at bruge ordet arbejdsmiljø, når vi snakker om børn i en daginstitution, men det er altså de fysiske rammer omkring børns hverdag, når de bliver passet i en institution.
Men det var netop det, at man må konstatere, at forholdene er ret uoverskuelige, der gjorde, at jeg bad en arbejdsgruppe om at lave en oversigt over, hvad det egentlig er for regler, der gælder.
I hvilket omfang gælder den eksisterende lovgivning i vores institutioner i dag?
Hvordan er reglerne egentlig?
Meldingerne fra de forskellige ministerier er vi nu ved at få samlet sammen, og den oversigt vil være færdig om ret kort tid og vil så selvfølgelig blive offentligt tilgængelig.
På den måde vil den være et glimrende udgangspunkt for at diskutere: Er det her så godt nok?
Er det tilstrækkeligt?
Er der noget, der kan laves bedre?
Der sidder et permanent udvalg, hvor både pædagogorganisationer, Kommunernes Landsforening og andre er med, der netop har til opgave at følge med i kvaliteten i daginstitutionerne, og de kunne måske også se på den oversigt, vi her får lavet.
Hvad angår at udvide embedslægens kompetence, når det drejer sig om institutioner, er det jo faktisk sådan i dag, at embedslægen kan henstille til kommunerne at udstede et påbud i tilfælde, hvor embedslægen mener, der er noget forkert i en institution, men mig bekendt er der ikke eksempler på, at en sådan henstilling fra embedslægen er blevet underkendt.
Så på den måde fungerer embedslægen sådan set meget godt i dag som en vagthund, når det drejer sig om institutionerne.
Når det drejer sig om at styrke forældrebestyrelsernes engagement og indflydelse på miljøforholdene, mener jeg, at det er en holdningsdebat, der løbende må finde sted.
Jeg mener ikke, vi skal til at have nogen form for gulerod for at lokke forældrene til et engagement.
Jeg mener, at forældrebestyrelserne jo er ret involveret i hverdagen i daginstitutionerne, og at det drejer sig om hele tiden at sørge for, at de bliver ordentlig inddraget, og det mener jeg faktisk også sker ude i daginstitutionerne.
Endelig er der så et forslag om at afsætte 300 mio. kr. på næste års finanslov.
Og det ville da være fint, hvis vi lige havde 300 mio. kr. til sådan en almindelig forbedring af det fysiske miljø, men de penge er der jo bare ikke.
Det er faktisk et ret stort beløb.
Så jeg må afvise forslaget, men henvise til, at regeringen allerede er godt i gang med at tage fat på nogle af de problemer, der er baggrunden for forslaget.